LidanRubinov/Halacha-QA huggingface dataset:
שאלה: להתגייס לצבא בשנה שלאחר החתונה: האם מותר להתגייס לצבא בשנה הראשונה שלאחר החתונה, ואם כן האם גם בתור קרבי כשהמשמעות היא שהיה של שבועות שלמים מחוץ לבית?
תשובה: כעיקרון, שירות צבאי במקום המרוחק מן הבית בשנת הנישואים הראשונה הוא מאוד בעייתי, יש בכך איסור לאו, או משום "לא יצא בצבא" או משום "ולא יעבור עליו לכל דבר". (בספר הצבא כהלכה פרק ג, הערה 4, הביא מחלוקת ראשונים האם מדובר באיסור אחד או בשני איסורים ויש נפ"מ להבחנה זו). מלבד זאת, ישנה פגיעה קשה במצות העשה המיוחדת לשנה זו - "ושמח את אשתו". איסור זה חל במקביל גם על החתן המתגייס וגם על הצבא כגוף מגייס (כך דייק בשו"ת משיב מלחמה חלק ב, קנח, בדברי החינוך). ולכן אסור למערכת הצבאית לכפות גיוס על חתן בשנת נישואיו הראשונה והוא מצידו צריך לעשות כל מאמץ כדי להשתחרר מהשירות. לכן, אם הדבר אפשרי, על החתן לבקש לדחות את גיוסו עד סוף השנה הראשונה כדי שלא הוא ולא המערכת הצבאית יכשלו באיסורים אלו. עם זאת במקום שישנם שיקולים כבדי משקל להקדים את הגיוס ניתן לצרף לקולא כמה שיקולים שהוזכרו בפוסקים: א. במקרה שלפנינו האישה מביעה את הסכמתה ומוחלת בכך על הזכות שהתורה העניקה לה. מחילה זו מועילה לדעת רוב הראשונים, אך הדבר אינו מוסכם, בפרט שהיוזמה למחילתה באה מצידו של הבעל ויש שהחמירו במציאות כגון זו. ב. מאחר שכל צעיר המגיע לגיל גיוס חייב בגיוס, ורק מתוך התחשבות בבקשתו המיוחדת של החייל גיוסו נדחה לצורך לימוד התורה, נמצא שחובת השירות בצבא קדמה לנישואיו. במקרים מעין אלו נקט הרב גורן (משיב מלחמה הנ"ל) שחובת השירות הצבאי קודמת. שהרי חתן פטור מכוח דין "העוסק במצווה פטור מן המצווה" (כך עולה מדברי הגמרא סוטה מד, ב. אמנם הגמרא אינה מתייחסת במישרין למצוות החתן אלא למצוות אחרות אך יש ללמוד זאת מביאור הברטנורא ותוס' יו"ט למשנה בסוטה פ"ח, ז), וכאן אדרבה כיוון שחל עליו חיוב הגיוס לצבא קודם נישואיו הרי הוא מחויב לעסוק במצווה זו ולא במצוות "ושמח" (היש"ש קידושין פ"א ס"ז הדגיש שהפטור של העוסק במצווה שכבר נתחייב בה, ממצוות אחרות, נאמר אפילו במקום שמצוותו יכולה להיעשות על ידי אחרים). ג. מדובר בחייל החפץ להתגייס לשירות קרבי, ששירותו הצבאי חיוני לביטחון ישראל. מכוח סברא זו הקל בשו"ת משיב מלחמה (הנ"ל) והתיר לגייס חתן בשנת נישואיו הראשונה, משום שפטור זה נאמר דווקא במלחמת רשות ולא במלחמת מצווה. אדרבה, על מלחמת מצווה נאמר: "הכל יוצאין... אפילו חתן מחדרו וכלה מחופתה". וממילא, כל פעילות מבצעית להצלת ישראל מיד צר מצדיקה את גיוסו אפילו בכפיה. מסקנה: לכתחילה מן הראוי להמנע מגיוס החייל בשנת נישואיו הראשונה, במידה והדבר תלוי בו. אך במקום שישנם שיקולים כבדי משקל להעדיף את הגיוס בשנה זו, יש מקום להקל בכך אם אשתו מוחלת בלב שלם. וראוי שהחתן יתייעץ עם תלמיד חכם, המכירו באופן אישי, אם ראוי לו להתגייס בשנה זו ובאיזו מידה עליו להעדיף שירות שאינו קרבי המאפשר לו ללון בביתו בכל לילה, אם הדבר מתאפשר לו. דובר צה"ל בשם הרבנות הצבאית הראשית
שאלה: תפילה נגד רעידות אדמה חס ו לא עלינו : אני בן 36 שסובל מחרדות ופביה של אסונות טבע חס ו לא עלינו. האם כבוד הרב קיים תפילה נגד רעידות אדמה חס ו לא עלינו? כי אני מפחד מזה פחד מוות. אודה לכם בתשובה מהירה
תשובה: הפתרון לבעיות מעין אלה הוא לפנות ליעוץ מקצועי (שאגב, ניתן היום גם בקופות החולים), ואני ממליץ לך לפנות לטיפול כזה, אם החרדות שלך מציקות לך מאוד. כמובן שבתפילתו כל אחד יכול להוסיף (ב"שומע תפילה") בקשות אישיות, וגם אתה יכול להוסיף שם בקשות שלא יהיו רעידות אדמה, או שהחרדות יחלפו ויניחו לך. אבל העיקר הוא לנסות לעסוק בדברים שמסיחים את הדעת מאותן סכנות דמיוניות על ידי עיסוק בדברים חיובייים ולימוד תורה, ולהתחזק באמונה בקב"ה שרחמיו על כל מעשיו. בהצלחה.
שאלה: ביטול גמילות חסדים בשביל לימוד תורה: אני כבר הרבה שנים מתנדב בעמותה של גמילות חסדים, אני מתנדב שלוש פעמים בשבוע (ראשון שני ורביעי). יש אצלינו שיעור של מוסר ולימוד תורה (רב שמוסר את השיעור יפה ואני מעריך אותו מאוד) בדיוק בימים אלו ואני מרגיש צורך פנימי מאוד גדול ללמוד תורה ומוסר. האם אני יכול לבטל יומים בשבוע של גמילות חסדים (ראשון ושני ולהתנדב רק בימי רביעי) בשביל לימוד תורה ומוסר? (גדולה גמילות חסידים בימים אלו אבל לימוד תורה לא חשובה פחות)
תשובה: אני חושב שכן. כמו שאדם זקוק לאכול כל יום, הוא זקוק לתפילה, ולא פחות מכן הוא זקוק "למלא את הסוללה הרוחנית שלו". לימוד תורה הוא חלק אינטגראלי מהווי החיים. קביעת עיתים לתורה זו מצווה כלפי שמיא, וככל שיש יותר מטען רוחני, גם המצוות שעושים יהיה להם סגולה יותר עליונה.
שאלה: תפילין ותפילה: בזמן תפילה באמצע עמידה הוצרכתי לנקבים גדולים, סיימתי את העמידה בקושי ורצתי להתפנות. א- האם טוב עשיתי שהמשכתי להתפלל עד סוף העמידה? ב- האם הייתי צריך להניח שוב פעם את התפילין לאחר שחזרתי מהשירותים, ואם כן, האם הייתי צריך לברך שוב?
תשובה: א. מי שלפני תחילת עמידה לא נצרך לנקביו, ורק במהלך התפילה הרגיש שהוא צריך לנקביו, לא יפסיק את התפילה באמצע, אלא יסיים את תפילתו ואז יתפנה. אולם אם לפני שהתחיל בתפילת עמידה כבר נצרך לנקביו, אפילו אם יכול להתאפק 72 דק', צריך להתפנות קודם התפילה. ואם לא התפנה והתחיל להתפלל, אינו צריך לחזור ולהתפלל עוד פעם. אבל אם הרגיש כבר לפני התפילה שלא יוכל להתאפק 72 דק' ובכל זאת התחיל להתפלל ולא התפנה, אזי צריך לחזור ולהתפלל. ב. מי שחולץ את תפיליו לפני סוף התפילה, ראוי שיחזור להניח אותם עליו. ומי שהוריד את התפילין כי נכנס לבית הכסא, נחלקו בזה גדולי הפוסקים בני זמננו, והגר"ע יוסף פוסק שיש לחזור ולברך, אולם רבים כותבים שנהגו שלא לברך. (מקורות: שו"ע או"ח סי' כה סע' יב, משנ"ב סקמ"ז, ובפסקי תשובות שם, אשי ישראל פר י') הרב אלחנן לוין
שאלה: מניעת הולדה מהורים מתעללים: אני לומדת חינוך מיוחד במכללה והועלתה טענה של מרצה, שאם אמא מתעללת ומזניחה את ילדיה הרשויות צריכים לפעול באמצעים עד כדי התערבות ומניעה פיזית (עיקור) של אחד מבני הזוג על מנת שלא יוולדו להם עוד ילדים. האם קיימים סימוכין הלכתיים האוסרים על נקיטת צעדים מסוג זה?
תשובה: פעם ראשונה שאני שומע דבר זה. אם הם לא יודעים לחנך ילדים צריך ללמד אותם או לאיים עליהם אבל לא למנוע מהם לקיים מצוות פרו ורבו. זו לא דרכה של תורה.
שאלה: ביקור אצל חילונים בשבת: האם מותר לי לבקר בבית שמחללים בו שבת בשבת? יצא לי להיות אצל חברה כזאת, ישבנו בחוץ, אך משהגיע זמן סעודה 3 1 נאלצתי להכנס ליטול ידיים, שמעתי וראיתי את הטלוויזיה הדלוקה. זו חברה ששהותי איתה מקרבת אותה ליהדות. מה הדין במקרה זה, האם עדיף לא ללכת לשם בשבת או שמה אפשר שכן, רק במקרים מסויימים?
תשובה: אין איסור עצמי להיות בבית שמחללים בו שבת אולם אם השהות שלך בבית שם יכול להתפרש כזלזול בשבת מצידך אזי יש להימנע מכך. לכן, אם את באה לבקר אותה ואת אומרת לה שמפריע לך להיכנס לבית שיש שם טלוויזה מפני שזה הורס לך את השבת, זה ודאי ר. גם אם את נכנסת ליטול ידיים ומיד את יוצאת זה ר מפני שזה לא מראה שאת מזלזלת בשבת.
שאלה: טעות של קופאית במחיר: קניתי באיזה חנות ויש לי ספק שהמוכר טעה בכמה שקלים. פעם הפקידה מכרה לי את המוצר ב-17 שקל, ופעם הבאה פקיד אחר מכר לי את המוצר ב-16 שקל. האם אני יכול פשוט לומר למוכר קניתי כאן לפני כמה שבועות משהו בהקפה בסכום כך וכך, ואני אשלם לו או שאני חייב לספר לו את ספקותי, ומדוע אני רוצה לשלם, שדרך זו לא נעימה לי במיוחד?
תשובה: פער קטן בין המחירים, כפי שציינת בשאלתך, הינו פחות משתות, דהיינו פחות מ-1 6 מהסכום ההתחלתי המקורי. ונפסק בשו"ע בחו"מ בסימן רכ"ז שאונאה פחות משתות לכו"ע הוי מחילה ולכן אין שום צורך להחזיר את הכסף. הרב חגי וייסמן
שאלה: ניקוי וטיפוח חלקת הקבר: משפחתי נוהגת לשטוף, לנקות סביבות החלקה ולחדש את האותיות שעל המצבה בכל פעם שעולים לקבר. ברצוני לדעת האם ישנם מקורות כלשהם לענינים אלו, ואם כן היכן?
תשובה: עד כמה שידוע לי, אני לא חושב שיש לזה מקורות. הם עושים את זה משום כבוד ההורים, שהמצבה תהיה נקיה וברורה למבקרים. אין בעיה הלכתית לעשות את זה.
שאלה: תביעת נזיקין על דואר "זבל": כידוע על פי החוק, שנכנס לתקפו בימים אלו, אסורה הפצת חומר מסחרי באמצעות האימייל ללא רשות המקבל. מצאתי כאן באתר התייחסות הלכתית לעניין תביעת נזיקין בהתאם לחוק הנ"ל אולם דעת הרבנים הייתה שלילית מחשש גזל. שאלתי היא כדלהלן: המפיץ משתמש בי לכאורה כצינור פרסום. הוא מעוניין לחשוף בפניי את מרכולתו כדי לשכנע אותי לרכוש את המוצר או את השירות, שהוא מציע. מדוע אם כן לא ישלם בעבור השירות, שאני נאלץ לתת לו בעל כורחי, מדוע עליי לתת שירות חינם למי, שאינני חפץ בו? ידועה לי ההלכה, שהמוציא מחברו עליו הראייה, אולם החוק לא נועד לבטל הלכה זאת, שכן גם במשפט החילוני קיימת ההלכה. מטרת החוק היא לקבוע, שבעצם השימוש בכתובת המייל שלי לצורך הפצת חומר פרסומי יש ראייה חותכת לקיום הנזק, שהרי גם לו יתואר, שהייתי מזמין מודעה בעיתון ולא משלם בעדה, לא הייתי יכול לטעון לאי גרימת נזק. עצם השימוש בשמו של העיתון ובזכויותיו הקנייניות הוא הנזק המוחלט ללא צורך בראייה נוספת. אשמח לחוות דעת הרבנים בעניין זה.
תשובה: מכיוון שאינך מפסיד דבר בהכנסת הפירסומת לאימייל שלך הרי שיש פה דין נהנה ודין לא חסר שפטור. יתרה מזאת נראה שאף אין פה דין נהנה שהרי אין להם הנאה ממשית בהכנסת הפירסומת, ההנאה היא במישור עקיף אם אתה תקנה את המוצר המתפרסם. דין זה ברור כשם שברור שלא תגבה כסף ממי שהכניס פליירים לתיבת הדואר שלך. אין הדין דומה לאתר הגובה כסף עבור פרסומת, שכן האתר עובד בשביל המפרסם, ועל עבודה גובים כסף. בשולי הדברים ראוי לציין שאם החוק קובע תשלומים, הרי שהמפרסם חייב מצד מה שכל חברה רשמית רוצה לפעול על דעת החוק. הרב חננאל פאטשינו.
שאלה: גילוח בתער: חבר אשר מתגלח בתער קיבל על עצמו שאם אני מוכיח לו שגילוח בתער הוא מהתורה הוא מתחיל להתגלח במכונה. אני מבקש מכבוד הרב את המקום הנכון שבו כתוב על איסור שימוש בתער, ומה האיסורים?
תשובה: המקור בתורה הוא: "ולא תשחית את פאת זקנך" (ויקרא יט, כז. ועיין גם בספר החינוך מצווה רנ"ב). המשנה במסכת מכות (פרק שלישי) כותבת שאיסור השחתת הזקן הוא בתער. הגמרא (מכות כא, א) מסבירה איך הדין נלמד מהתורה: "ופאת זקנם לא יגלחו" (ויקרא כא, ה) - יכול אפילו במספריים אסור? תלמוד לומר: "ולא תשחית את פאת זקנך" (פסוק זה נאמר בישראל והפסוק הקודם בכהנים ולמדו חכמים בגזרה שווה להשוות את הדינים  ובמספריים אין השחתה - רש"י). אם האיסור הוא השחתה, אז אולי גם אסור במכשירים כמו פינצטה, שמשחיתים את השיער? תלמוד לומר: "לא יגלחו". יוצא שמשניהם לומדים שהאיסור הוא במכשיר שמגלח על ידי השחתת השיער וזהו תער.  עד כאן מהגמרא  פירוט הדינים נמצא בשולחן ערוך יורה דעה, סימן קפ"א.
שאלה: התפקדות במסעות ותרגילים: האם מותר להעביר התפקדות כפי שנוהגים בצבא במסעות ותרגילים, כלומר, כל אחד אומר את מספרו ובסוף אחד החיילים עושה סיכום, לכאורה יש בעיה של איסור לספור את בני ישראל? אם אסור, מה ניתן לעשות? מצאתי תשובה זו, אך ממנה משמע שיש בעיה, שו"ת שבט הלוי חלק א סימן לד. אם קיימת תשובה מפורטת באיזה שהוא ספר העוסק בהלכות צבא אשמח לקבל הפניה.
תשובה: אסור למנות חיילים בדרך של ספירה. ככתוב בספר שמואל: "וישמע שאול את העם ויפקדם בטלאים". ספירת אנשים כרגיל עלולה לגרום למגפה. יש מהפוסקים (שבט הלוי א, סימן לד) שכתבו שאף ספירה בדרך מספרי ברזל אסורה. לפיכך יש להורות לספור עצמים נלווים לאדם. מותר להגדיר מראש שסופרים חולצות או כלי נשק וכדומה, ומספר הברזל שכל חייל אומר מבטא את כלי הנשק שברשותו. דרך זו מותרת, גם היא, רק לצורך מצוה אך כשיש צורך בספירת חיילים לצורך מנהלתי או מבצעי נחשב הדבר לצורך מצוה (שו"ת עמוד הימיני סימן יד) דובר צה"ל בשם הרבנות הצבאית הראשית
שאלה: נעל הפוכה: 1) האם יש עניין לא לשים נעל הפוכה, והאם אם אני רואה נעל של מישהו אחר הפוכה אז צריך להפוך לו אותה? 2) האם זהו מנהג של גויים, שאז זה בכלל אסור?
תשובה: לא מצאתי דבר מפורש בענין. לכן נראה שאין בכך לא היתר ולא איסור, לכן אין בכך איסור בחוקתיהם.
שאלה: הפקר של ספר ישן: מצאתי ספר ישן בישיבה שיש עליו חותמת של בית כנסת בצפון. יש בישיבה מודעה שמה שנמצא נטוש למעלה מחדשיים יופקר. האם אני יכול לסמוך על זה שמסתמא זה נקנה מבית הכנסת ואם כן זה הפקר או שמא יש לחשוש שזה הושאל מבית הכנסת ובית הכנסת לא הפקירו את זה ולא התיאשו מזה? יש לציין שהספר ישן מאוד כך שיש סיכוי גבוה שבית הכנסת מכר אותו. ניסיתי למצוא טלפון של הגבאי אבל לא הצלחתי.
תשובה: ככל הנראה הספר נלקח או הושאל מבית הכנסת ואינו נמכר, ואם כן שייך לבית הכנסת. ואף שיתכן ועבר זמן רב לא שייך להתיר לזכות בו לעצמך מטעם שאין יאוש לחפץ אשר אין לו בעלים מבוררים, כגון: בית כנסת על תכולתו השייכים לציבור ולא לאדם מסויים. לכן, כדאי לנסות לאתר את בית הכנסת הזה וליצור קשר או להשיב את הספר לכשתזדמן לשם. עם זאת, נראה שמותר לך בינתיים להשתמש בספר וללמוד בו, ביחוד שזו הייתה כוונת התורמים ומסתמא נוח הדבר גם למתפללי בית הכנסת שלומדים בספר היכן שיהיה. הרב ניר אביב.
שאלה: הסתכלות על גברים: האם לבחורה מותר להסתכל על גברים (נשואה, ולא נשואה), להבדיל מגברים?
תשובה: עצם ההסתכלות אינה אסורה אולם הסתכלות שגורמת למחשבות על דברים צנועים או על דברים שאסור לאישה לעשות עם אותו איש זה ודאי אסור, יש בכך הרהורי עבירה שקשים מעבירה. מעבר לכך גם אצל אישה יש איסור לא תתורו אחרי עינכם, והכוונה להסתכל על דברים שגורמים לפריצת גדר הצניעות, אולם אם מדובר על הסתכלות סתמית אין איסור.
שאלה: שכל-רגש בפגישות: אני בן 24 ואני יוצא עם מישהי בגילי כבר ששה שבועות. עשינו כ-18 פגישות וכמעט כל יום אני מדברים שעתיים. ברוך ה מבחינה שכלית ה יש לנו אותם שאיפות אותה יראת שמים וגם השיחה זורמת. ובקיצור אין שום בעיה מודעת. אך לצערנו אין מצידה רגש כלפי, זאת אומרת, היא אומרת לי שהכל מושלם אבל היא לא מרגישה כלפי כלום(אולי קצת) (למען האמת גם לי רק ב-5 הפגישות האחרונות התחלתי להרגיש כלפיה משהו). אנו די בטוחים שגם אם נעשה עוד 10 פגישות הרגש שלה לא ישתנה. אך עדיין חבל לנו לפספס כי כאמור הכל מושלם. היום יצאנו לפסק זמן לשבוע שהיא תחליט. רציתי לשאול את הרב, האם יש לו רעיון כיצד נוכל לפתח רגש (ניסינו טיול וגם לדבר על רגשות) או שמא עלינו לסיים את הקשר? נ.ב השאלה בידיעתה
תשובה: הרגש הקושר בני זוג זה לזו הוא רגש שהולך ונבנה במשך הזמן. האשליה כאילו האהבה היא רגש הפורץ וממלא את האדם בבת אחת או בזמן קצר היא טעות נפוצה, ולא כאן המקום לעמוד על הסיבה כך. מכל מקום בפגישות הקצרות שלפני הנישואים במקרים רבים עדיין לא בוערת האהבה בין הצדדים. מטרת הפגישות היא לראות אם יכול להתפתח רגש כזה. אבל לא להגיע לשיאו. אוי לזוג ששיא אהבתם הוא ביום חופתם, ומשם יש להם רק לאן לרדת. החופה היא בעצם תחילת הדרך, בה מגלים את היכולת לבנות את הרגש הזה ואת הרצון לפתח אותו. אבל רגש האהבה הוא רגש מתפתח כמו הרבה רגשות אחרים. עוד צריך לדעת שהרגש הזה, כמו רגשות נוספים, לא תמיד מודע לאדם, ורק כאשר יעמיד אותו האדם במבחן הוא יגלה שבעצם הוא אוהב, אבל את המובן מאליו הוא ירגיש רק ברגע המבחן. לכן לדעתי לא צריך לפרק את הקשר, אלא למצוא את הנתיב שיאפשר לרגש הטבעי להתפתח. מכל מקום אייעץ לכם לעשות שני דברים: האחד, זוגות רבים במפגשים כאלה, מדברים הרבה על זוגיות במקום לחוות אותה. הם בוחנים האם הזוגיות הזו תצליח ומה יש בשני וכו', ומרוב בחינות ובירורים הם שוכחים גם לחוות קצת את הזוגיות. הפסיקו לבדוק אם אתם מתאימים. לתקופה מסויימת נסו לחוות זוגיות ולא לבחון אם היא קיימת. פשוט תתנהגו כזוג, מבלי להדרש לשאלה אם הזוגיות הזו מוצלחת או לא. לתקופה קבועה מראש תדחו את כל השאלות ופשוט תנו לעצמכם לחוות חוויה זוגית מבלי לחפש רגשות שאינם. דברו בטלפון, צאו לטיול, תפגשו לשיחה וכד' לא כדי לגרום לרגש להתעורר, אלא רק כדי להיות יחד ולהנות. אם יהיה לכם נעים - סימן שאתם בדרך הנכנה לאהבה, גם אם נדמה לכם שאתם לא מרגישים אותה. והדבר השני, אדם אוהב את הטוב ואת זה שמשלים את מה שחסר לו. במקום להתמקד במה שאין, תתמקדו במה שיש. שכל אחד יפנה את מבטו לחיוב שבשני. השתדלו לראות את החיוב שבקשר ובעיקר בבן בת הזוג ומה הקשר נותן לי. תקבעו זמן, אולי פעם ביום, שבו כל אחד מכם צריך להסביר מה היה לו טוב באותו יום-יומיים עם השני. אסור להשמיע ביקורת ומה היה חסר, אלא רק מה טוב. אם תצליחו בכך לאורך זמן - סימן שאתם צריכים להשאר ביחד. בהצלחה
שאלה: שלוחי מצוה אינם ניזוקים?: יש לי שאלה לכבוד הרב, לפני מספר ימים למדנו גמרא בקדושין דף לט: ושם נאמר הסיפור על הילד שהלך לקיים מצוות שילוח הקן במצוות אביו ונפל ומת, ואז שואלים הרי שלוחי מצוה אינם ניזוקים והתשובה היתה שזה היה סולם רעוע ובדבר כזה אין דין "שלוחי מצוה אינם ניזוקים" אותו רב שלימד אותנו את הגמרא המשיך ואמר שלדוג שואלים איך בן אדם נפגע בתאונת דרכים והוא היה בדרך לקיים מצווה? הוא ענה שהרבה אנשים לא יודעים את הגמרא הזאת ולכת קשה להם על מהלכי העולם הזה, ועוד, שליחי חב"ד בהודו הי"ד איך נפגעו והרי היו שלוחי מצוה? אלא שזה היה כמו סולם רעוע, אבל השבת רב בית הכנסת אמר שסגולה לבן אדם שנוסע לחו"ל כדי שלא ייפגע שמישהו יביא לו מטבע ויאמר לו תעביר את זה לצדקה בחו"ל וכך יהיה שליח לדבר מצווה ומימלא לא ייפגע. אז מהו דין סולם רעוע? מה נחשב מקום סכנה? לא ביקשתילדעת את מהלכי הקב"ה אבל אם שליחי חב"ד ועוד מקרים הם שלוחי מצוה איך הם נפגעו?
תשובה: וכיצד תסביר נפילת חיילים במלחמה?! הרי אין לך שלוחי מצוה גדולים מהם? אלא שהגמ' אומרת במפורש שבמקום סכנה ממשית גם שלוחי מצוה ניזוקים.
שאלה: זמן בין בשר לחלב לפי אשתי: הורי שומרים שלוש שעות הפרדה בין בשר לחלב. חמותי שומרת שעה, לפי מנהג אמה ההולנדית, כך נוהגים אחיה וכך נוהגים אשתי ואחיה, להקל ע"פ מנהג האם, על אף שהאב שומר יותר זמן הפרדה (3 או 6). אנחנו רוצים "חזית אחידה" בבית. האם אני רשאי לעשות התרת נדרים ולשמור שעה, האם יש בעיה שהבית ינהג ע"פ מנהג האם ככלל ובפרט כאן, כשנראה מהתשובות באתר שהבסיס לשמירת שלוש שעות אינו מבוסס יותר מהמנהג לשמור שעה?
תשובה: מנהג האב הוא הקובע, כי הילדים צריכים להתחנך לפי מורשת האב.
שאלה: שאלות שקשות לי באמונה: כתוב "אין הקב"ה מביא פורענות לעולם אלא בשביל ישראל" ראיתי עכשיו סרט על גוג ומגוג של הוצאת "שופר", ושם הם קישרו את הפסוק יחד עם עוד עשרות פסוקים אחרים למקרים שקרו בעולם, לאסונות שהרגו מליונים. קשה לי עם זה מבחינה מוסרית הגיונית. אנשים בעולם צריכים למות בשביל שישראל יתעוררו? ר, ישראל משפיעים על העולם אבל בסופו של דבר ידו של הקב"ה על העליונה! למה שייהרגו אנשים בכלל באסונות שאינם פרי ידינו? את פיגועי הטרור אפשר להסביר למרות שגם פה התירוץ ש"אין הקב"ה מביא פורענות אלא בשביל ישראל." אבל מה עם אסונות כמו הצונאמי? סופות ההוריקן? מפולות הבוץ? רעידות אדמה? כל האסונות האלו שהרגו מליונים! וכל אלו לא תוצר של האדם (גם אם יאמר שזה פרי ידינו של זלזול בטבע) איך אפשר לטעון טענה כזו בסרט ש"הנה. התעסקתם עם אלוקים? הוא מחזיר לכם!" או "כל מה שקרה בחו"ל הוא ע"מ שישראל יתעוררו ויחזרו בתשובה? כל העולם פה סביבנו הם רק צעצועים? הקב"ה ברא אותם ע"מ שיוכל להרוג אותם בעת הצורך לעורר את עם ישראל המפורק? יש גזירה על הארץ ועם ישראל מתפלל אז היא עוברת למקום אחר, זה הוגן? אני שוב לא מתריס, אני באמונה שלמה. יחד עם זאת אני יודע שאלו שאלות שגם אם אשתיק בעצמי, אנשים אחרים ישאלו אותי. ואז אהיה חייב להיות יציב ולא לגמגם. לרב.
תשובה: אני לא ראיתי את ההרצאה שעליה אתה מדבר. אולם לגופם של דברים אין לומר את הדברים בצורה קיצונית. אנו מאמינים שדינו של הקב"ה דין צדק. הצדק אומר שהקב"ה לא יגרום רעה למישהו אם הוא לא נתחייב בה. לכן בכל עת שיש אסונות אנו קודם כל אומרים שיש חשבון של צדק שנוגע למי שקרה לו מה שקרה. הצדק הוא לא תמיד גלוי, אנו מאמינים שלנו יש תמונה חלקית והקב"ה יודע לנהל את העולם בדרך של צדק. לפעמים הקב"ה מביא צרה לא רק כעונש אלא בגלל חשבון אחר, כגון: לקדם את העולם וכד', במקרה זה הקב"ה דואג לכך שהצדק ייהיה בעולם הבא. חלק מן החשובונות של מה שהאסונות צריכות לעורר בעולם זה כדי לעורר את עם ישראל בתשובה. אולם עניין זה אינו השיקול הבלעדי. זה משתלב עם שאר החשבונות והשיקולים של הנהגת ה' את העולם.
שאלה: הפעלת קזינו באינטרנט: החברה בא אני עובד נותנת שירות למפעילי קזינו באינטרנט. בדיוק כמו בחיים, אתה נכנס לאתר ויכול לשחק בחינם מבלי להרוויח כלום או להמר עבור כסף כמו בקזינו אמיתי.יש משחקי מזל מול מכונה כמו בקזינו ויש משחקים כמו פוקר מול שחקנים אחרים. חלקי בעסק הוא פיתוח תוכנה מהצד הניהולי של הקזינו. כלומר, יש תוכנה שממנה מנהלים הכל. משחקים בזה גם גוים וגם יהודים. האם יש כאן בעיה של "משחק בקוביא", מה דין המשכורת שאני מקבל, האם אני פסול לעדות? עלי להדגיש שאני גר בחו"ל ואני משמש כעד מסירה לגיטי נשים בבי"ד המקומי
תשובה: אם אתה עד בבי"ד, שאל את ביה"ד בו אתה עובד. לענ"ד, אם רוב הלקוחות גויים מותר לך לעבוד בקזינו. אך אם הרוב יהודים, עצתי לחפש פרנסה אחרת. כי יש סוגים שונים של הימורים ויש גם הבדלים בין הספרדים לאשכנזים. אך גם אם יש אולי התר אין רוח חכמים נוחה מהימורים, הם משחיתים את הנפש והורסים משפחות. שומר נפשו ירחק מהם.
שאלה: מה להתפלל בדיוק כשמניחים תפילין בצהריים: בשל אופי עבודתי אני ישן בין השעות 5 לפנות בוקר ל-11 בצהריים. 1. האם עדיף להניח תפילין ב-11 מבלי להתפלל מנחה אח"כ או להמתין לשעת המנחה וכבר להניח תפילין יחד עם תפילת המנחה? 2. האם אפשר גם להמתין עם ברכות השחר ואז להתפלל ברכות השחר הנחת תפילין מנחה? 3. ראיתי שמנחה גדולה אפשר להתפלל כבר מ-12:10. ושקיעת החמה היא ב-16:40. האם אני יכול להתחיל את תפילת המנחה בכל טווח הזמנים הזה? 4. בהנחה שאני אניח תפילין יחד עם תפילת מנחה - האם מבנה התפילה הוא: ברכות השחר 2 הפרשיות של התפילין קריאת שמע שמונה עשרה? אני שואל מכיוון ששמעתי פעם שקריאת שמע זה רק בשחרית.
תשובה: הטוב ביותר הוא לחכות לזמן הנחת תפילין ולהתפלל את כל תפילת שחרית (כיום זה כחמש דקות לפני השעה שש). אבל אם אינך יכול ואתה קם לפני חצות היום (כמו שכתבת בשאלה) ויש באפשרותך, בזמן שנותר עד חצות היום, להתפלל שחרית, עדיף שתניח תפילין ותתפלל שחרית כרגיל. בכל טווח הזמנים של מנחה אתה יכול להתפלל תפילת מנחה. הרב חיים כץ
שאלה: ביטול חופשה ברגע האחרון: הזמנו חופשה בצימר לחנוכה, לשלושה ימים (שני לילות) ושילמנו מקדמה של 200 ש"ח. נאמר לנו שהת המלא הוא 1100 ש"ח. החופשה היתה אמורה להתחיל ביום ג בשבוע, וביום א של אותו שבוע החלטנו לבטל את החופשה עקב מחלה של אחד מילדינו. מעבר לאמור לעיל לא סוכם דבר מראש בנושא הכספי ובכלל בשום עניין לא נחתם דבר בכתב, וכל הסיכומים היו בעל-פה. האם עלינו לשלם משהו מעבר למקדמה? האם טענתה של המארחת בצימר כי יכלה להשיג אורחים אחרים במקומנו לו ידעה זמן רב יותר מראש קבילה ויש בה נפ"מ למעשה? שהרי לא סוכם על כל נוהל ביטול. האם יש כאן צד של לפנים משורת הדין, ואם כן- מהו?
תשובה: בשאלה זו יש לדון משני פנים: א. מה דין התורה במקרה זה. ב. מה מנהג המדינה במקרה זה. א. לפי דבריך נראה שבעלת הצימר טוענת שכביכול אתה מנעת ממנה להשכיר את הצימר בימים אלו ולאור זה תובעת את ההפסד שנוצר לה מעצם אי הגעתך. גם אם נקבל את דבריה יש לכך שני סייגים: האחד, מהמחיר המלא צריך להוריד על פי שומה את עלות המים חשמל כביסה של הסדינים והמגבות שהיא לא עשתה כאשר הצימר היה סגור ולכן אין זה חלק מההפסד. השני הוא, שצריך לדעת שהיא אכן עשתה נסיון להשכיר את הצימר (בפרסום "הדקה 99" או חזרה לאנשים שבקשו להתארח בתאריכים אלו) ולא הצליחה. לאחר סייגים אלו נאמר שמקרה זה דומה לאדם שנעל את בית חבירו או החליף את המנעול ובכך חבירו לא יכל להשכיר את הבית העומד להשכרה, שבעלי התוספות (מסכת בבא קמא דף כ.) כתבו שזה מזיק בגרמא ופטור, וכן פסק שולחן ערוך (חושן משפט סימן שס"ג סעיף ו ברמ"א). מקרה נוסף שדומה לזה הוא שאדם ששוכר בית מחבירו, ויש מנהג קבוע מתי צריכים השוכרים להודיע לבעלי הדירה על כוונתם לעזוב ולסיים את השכירות, ואם השוכר לא הודיע בזמן הזה הרי זה מזיק בגרמא ופטור(סימן שי"ב סעיף ז ושער משפט סעיף קטן ב). אמנם מזיק בגרמא הינו איסור, וישנו חיוב לצאת ידי שמיים ולפייס את הניזק, אבל עדיין יש כאן לדון בחיוב לצאת ידי שמיים לפי מדת האונס שהיתה לך, שהרי אתה טוען שהביטול הוא מכח מחלת אחד הילדים, וצריך לברר עד כמה זה עצר אותך ומשפחתך מכל פעילות של חופשה או לא. לאור הדברים האלו נראה, שמדין תורה אין יכולת לחייב אותך ולהוציא ממך ממון יותר מהסכום ששלמת כמיקדמה אך אולי ישנו חיוב לצאת ידי שמיים אם לא היה כאן אונס מוחלט ועל פי הסכום שישומו לפי הפירוט שהזכרנו בהתחלה. ב. אך אחר כל זה צריך לשאול עורך דין או אנשים שמבינים בחוקי הגנת הצרכן מה מוטל עליך מכח מנהג המדינה ולבדוק אם היה פרסום (אולי באתר האינטרנט של הצימר) לגבי תנאי ביטול החופשה ולשכלל את כל הדברים יחד.
שאלה: מוצקי חלב: כיצד ייתכן שישנו מוצר שרשום עליו שהוא כשר פרווה בהשגחת הרבנות אך ברכיבים רשום שהוא עלול להכיל מוצקי חלב? האם המוצר חלבי או פרווה?
תשובה: יכול להיות שבאותם המכונות יצרו בעבר דברים שהיה בהם תערובת חלב, אבל היצור הזה מן הסתם הוא בלי חלב, שהרי אם היה עם חלב היו כותבים מפורשות. לא נראה לי שצריך לחשוש.
שאלה: הבטחות השם לאבותינו: מדוע לא מתקימות הבטחות השם לאבותינו : לזרעך, נתתי את-הארץ הזאת, מנהר מצרים, עד-הנהר הגדל נהר-פרת. ויתן-לך האלקים מטל השמים ומשמני הארץ ורב דגן ותירש: יעבדוך עמים (וישתחו) וישתחוו לך לאמים הוה גביר לאחיך וישתחוו לך בני אמך ארריך ארור ומברכיך ברוך" (כ"ז,כ"ח-כ"ט). ארבה את זרעך כחול אשר על פני המים
תשובה: הבטחת ה' לא כללה שאין מציאות של גלות. התקווה היא שההבטחה תתקיים במלואה כמה שיותר מהר אולם יש תקופות של עיכוב במימוש ההבטחה. בדורנו אנו זוכים שההבטחות האלו הולכות ומתממשות אולם גם בדורנו הדברים באים קימעא קימעא.
שאלה: חולצה שנתפרה ואיני מרוצה: קניתי בחנות שמלה שעלתה 900 ש"ח אך נזקקתי לחולצה על מנת להפוך אותה לצנועה. המוכרת בחנות הציגה בפני את התופרת שעובדת איתם והיא הציעה לי לתפור את החולצה המבוקשת, וסיכמנו על תיקונים נוספים בשימלה עצמה וכן בשימלתה של בתי (שנקנתה במקום אחר). כעבור כמה ימים באתי לראות את החולצה ופשוט הזדעזעתי, הבד לא היה נוצץ כמו שביקשתי והיה מבריק ולא מתאים כלל לשמלה (יש לציין כי התופרת אינה דוברת עברית אך ביקשתי מהמוכרת לתרגם במדוייק מה אני מבקשת). הבעתי את אי שביעות רצוני מהעניין ולאחר זמן קצר התופרת נעלמה עם השמלות וטענה כי לקחה אותן בטעות. השמלה נשלחה לניקוי יבש ואני סיכמתי עם המוכרת כי אקנה בד חדש והתופרת תתפור לי חדשה ואני אשלם על הבד. באתי לקחת את השמלה, כי בלתי אפשרי לבחור בד מבלי להתאים אותו לשמלה, והיא טענה כי השמלה לא חזרה מניקוי יבש. הדבר היה תמוה בעיני, כי עבר יותר משבוע, אך אמרתי שאתקשר מחר. באותו הערב ביקרה אחותי בחנות והמוכרת אמרה לה כי לא אקבל את שמלתי עד שלא אשלם על החולצה. אני כמובן רתחתי מזעם והתקשרתי לחנות ושאלתי בתמימות אם שמלתי הגיעה. המוכרת (אחת אחרת) אמרה שכן, למרות שהייתי שם לפני מספר שעות ונאמר לי שלא, ובאתי מאשקלון לאשדוד. מה שאני מבינה זה שהיא לא רצתה לתת לי את השמלה בגלל החולצה. אני כרגע לא רוצה כלל לשלם על החולצה, על שאר הדברים אין לי בעיה. האם אני צודקת לפי דין תורה, ומה עליי לעשות?
תשובה: אינך צריכה לשלם על החולצה, שכן לא זו החולצה ולא הבד שהזמנת ואת השמלה שקנית ממקום אחר ושייכת לך עליהם להשיב לך. הרב חננאל פאטשינו.